ხარაგაულის მუნიციპალიტეტის საკრებულოს საფინანსო-საბიუჯეტო კომისიის ანგარიში გაწეული მუშაობის შესახებ

(საანგარიშო პერიოდი მოიცავს 2017 წლის ნოემბრიდან დღემდე საქმიანობას)

ხარაგაულის მუნიციპალიტეტის საკრებულოს საფინანსო-საბიუჯეტო კომისია მუშაობას ახორციელებს ადგილობრივი თვითმმართველობის კოდექსისა და საბიუჯეტო კოდექსის მიხედვით, აგრეთვე ხელმძღვანელობს ხარაგაულის მუნიციპალიტეტის საკრებულოს რეგლამენტითა და საფინანსო-საბიუჯეტო კომისიის დებულებით.

კომისიის თავმჯდომარე,ვარლამ ჭიპაშვილი

კომისიის წევრები არიან :

1.პაატა გოგოლაძე

2.იუზა კელენჯერიძე

3.გივი თავზარაშვილი

4.აკაკი ლურსმანაშვილი

5.ქეთევან ზუმბაძე

6.მიხეილ ჭიპაშვილი

7.დავით კიკნაძე

8.ოთარ ლურსმანაშვილი

9.რუსუდან გიორგაძე

10.თორნიკე ავალიშვილი

11.გივი თხელიძე

12.ნონა ზურაბიანი

13.მალხაზ ფხალაძე

14.ჯამბულ გამცემლიძე

15.ვლადიმერ ტალახაძე

16.პავლე კიკალიშვილი

17.ვახტანგ ტალახაძე

18.ლენა აბაშიძე

19.მარინე ხვედელიძე

✔️საანგარიშო პერიოდში სულ ჩატარდა ( 14 ) სხდომა. მათ შორის როგორც რიგგარეშე, ასევე მორიგი სხდომები.

კომისიამ დაჩქარებულ რეჟიმში უზრუნველყო მუნიციპალიტეტის 2018 წლის ბიუჯეტის პროექტზე მუშაობა. საფინანსო-საბიუჯეტო კომისიამ თვითმმართველი ერთეულის ბიუჯეტის პროექტის განხილვის მიზნით საჯარო შეხვედრები მოვაწყვეთ საკრებულოს კომისიებთან, ფრაქციებთან, საბიუჯეტო ორგანიზაციებთან და შეხვედრების ანალიზის შემდგომ უმრავლესობისა და უმცირესობის მონაწილეობით შევიმუშავეთ საბიუჯეტო შენიშვნები,რისი გათვალისწინებაც მიზანშეწონილად მივიჩნიეთ ერთსულოვნად და კანონით დადგენილ ვადებში მივმართეთ მუნიციპალიტეტის მერიას.ჩვენ გასული წლების პრაქტიკაზე დაყრდნობით ვითხოვდით რიგი შემოსავლების გეგმის შემცირებას,რათა შემდგომში მუნიციპალიტეტის მიერ აღებული ვალდებულებების შესრულებას საფრთხე არ დამუქრებოდა.ნიშანდობლივია,რომ უკვე დამტკიცებულ ბიუჯეტში 6 თვის შედეგების ანალიზის მიხედვით არ მოხდა სწორედ იმ შემოსავლების გეგმის მიხედვით შემოდინება,რომელზეც კომისია მიუთითებდა.კერძოდ,საუბარია არაფინანსური აქტივების კლებიდან,ჯარიმებიდან და ბუნებრივი რესურსების მოსაკრებლიდან მიღებულ შემოსავლებზე.აქვე წარმოგიდნეგნთ გეგმასა და შესრულების ფაქტს 2018 წლის წლიური ბიუჯეტის მიხედვით ,კერძოდ,ჯარიმები დაიგეგმა 1075 000 ლარის ოდენობით - 6 თვის შედეგების მიხედვით შემოვიდა 308 000 ლარი.ბუნებრივი რესურსის მოსაკრებელი დაიგეგმა 100 000 ლარი -შესრულდა 18 000 ლარი,არაფინანსური აქტივების კლებიდან მიღებული შემოსავალი დაიგეგმა 70 000 ლარის ფარგლებში და ბიუჯეტში ფაქტიურად მხოლოდ 5 000 ლარია შემოსული . მერიის საფინანსო-საბიუჯეტო სამსახურის განმარტებით,სხვა შემოსავლების გადაჭარბების შესრულების ხარჯზე ისინი შეძლებენ აღებული ვალდებულებების შესრულებას.

რაც შეეხება ხარჯების გეგმას ,კომისიამ გადაწყვიტა ბიუჯეტში ასახულიყო ხარჯი დაბის ცენტრალურ პარკში ატრაქციონების შეძენის მიზნით, გაზრდილიყო სკოლამდელი დაწესებულებების გაერთიანების დაფინანსება , დაგეგმილიყო კანონით გათვალისწინებული მინიმალური ხარჯი საჯარო მოხელეთა სწავლა-გადამზადებისათვის, ბიუჯეტში ჩადებულიყო სახსრები მრავალბინიანი საცხოვრებელი სახლების რეაბილიტაციისთვის, გაგვეთვალისწინებინა სოფლის მეურნეობის პროგრამების დასაფინანსებელი თანხა, წარმატებული სპორტსმენების წახალისებისათვის აუცილებელი ფინანსები დაგვეგეგმა,მაშტაბური გამხდარიყო საზოგადოებრივი ტრანსპორტით მომსახურება,გაზრდილიყო სოციალური და ინფრატრუქტურული ხარჯები და ასე შემდეგ. ჩვენ მიერ შემუშავებული ინიციატივების განხორციელების ძირითადი ფინანსური წყაროს მოძიების მიზნით მივიჩნიეთ ისეთი ღონისძიებების გატარების აუცილებლობა ,როგორიცაა ადმინისტრაციული ხარჯების შემცირება და მუნიციპალური მომსახურებების ნაწილის შესყიდვა ,მაგალითად: ბეჭდვითი მომსახურება და სათნოების სახლის მომსახურება.მუნიციპალიტეტის მერიამ დღემდე კომისიის შემუშავებული შენიშვნების მხოლოდ მცირე ნაწილი გაითვალისწინა ,ხოლო დანარჩენი წინადადებების გაუთვალისწინებლობის მიზეზად დაასახელა ფინანსური რესურსის სიმწირე. მაგალითად, გარე-განათების სისტემის მოვლა-შენახვისათვის შეიძინა სპეც-ტექნიკა,რაც ორგანიზაციას მისცემს საშუალებას ჯეროვნად განახორციელოს მისი მოვალეობა,სპორტული მიმართულებით მოქმედი აიპი მზადაა ფინანსურად წაახალისოს ყველა ის სპორტსმენი,რომელიც განსაკუთრებული წარმატებით გამოიჩენს თავს,წელსვე დაფინანსდება უსინათლო პირთა ხელშემწყობი პროგრამა,თუმცა რიგი პრობლემები კვლავ გადაუჭრელი რჩება: დღემდე ვერ მოხერხდა ატრაქციონების შეძენა,მრავალბინიანი სახლების რეაბილიტაცია ,მუნიციპალური მომსახურებების ტენდერზე გატანა და საბავშვო ბაღების გაერთიანების დაფინანსების გაზრდა,თუმცა აქვე მოგახსენებთ მერიის საფინანსო-საბიუჯეტო სამსახურის პოზიციას ,რომ მიმდინარე წლის განმავლობაში აუცილებლად გაიცემა დამატებითი სუბსიდია ბაღების დასაფინანსებლად მუნიციპალიტეტის ბიუჯეტიდან(მინიმუმ აუცილებლად დასაფარი ხარჯების გასაწევად),რაც შეეხება საზოგადოებრივი ტრანსპორტის მომსახურების გაზრდას ამ დროისათვის მერიაში ამ მიმართულებით არ შესულა კონკრეტული პროექტი დაფინანსების თხოვნით.

აქვე უნდა ითქვას, რომ კომისიურ ფორმატში განხილვებისას საკრებულოს თავმჯდომარის ინიციატივით მინიმუმამდე იქნა დაყვანილი საკრებულოს რემონტისა და საოფისე ხარჯები,ასევე დღეის მდგომარეობით საკრებულოს წარმომადგენლობითი ხარჯიდან -(6 000 ლარი) გახარჯულია მხოლოდ 1200 ლარი,რის შესახებაც ინფორმირებულია კომისია.

საანგარიშო პერიოდში მოვისმინეთ ინფორმაციები და ანგარიში ბიუჯეტის კვარტლური და წლიური შესრულების თაობაზე.შეგახსენებთ,რომ თვითმმართველი ერთეულის 2017 წლის წლიური ბიუჯეტის შემოსულობები შესრულდა 100 %-ით,ხოლო ხარჯები 71 %-ით.2018 წლის ბიუჯეტის 3 თვის შედეგების მიხედვით შემოსულობების შესრულდა 89,5 %-ით და ხარჯები 66,9 %-ით. 2018 წლის ბიუჯეტის 6 თვის შედეგებით შემოსულობების შესრულების მაჩვენებელი იყო 94,5 % ,ხოლო ხარჯების 77,7 %. გავაკეთეთ გარკვეული რეკომენდაციები, რომლებიც წარმოვადგინეთ საკრებულოს სხდომაზე. კომისიამ ცალსახად აღნიშნა, რომ ინფრასტრუქტურული პროექტების დაფინანსების მიზნით ადგილობრივი შემოსავლებიდან მიზერულია გახარჯული თანხების ოდენობა,რაც საჭიროებს გაზრდას,ასევე ჩვენ მერიას მოვუწოდეთ, რომ აღადგინოს სოციალური მიმართულებით ერთჯერადი ფინანსური დახმარების გაცემა (მიმდინარე წელს არ გაცემულა ამ მიმართულებით დახმარებები)და დროულად გატარდეს კანონიერი ღონისძიებები მუნიციპალიტეტისათვის მთავრობის მიერ გამოყოფილი ინფრასტრუქტურული ხარჯების ათვისების მიზნით,რადგან მიმდინარე წლის გეგმის გათვალისწინებით რეგიონალური განვითარების ფონდის ფარგლებში განისაზღვრა 5500600 ლარი და ათვისებულია მხოლოდ 1600000 ლარი -ანუ 29 % -ია შესრულების მაჩვენებელი,მთის განვითარების ფონდიდან განისაზღვრა 320300 ლარი და ათვისებულია 0 ლარი,2018 წელს სტიქიის სალიკვიდაციო ღონისძიებების დასაფინანსებლად გათვალისწინებულია 2183000 ლარი და 6 თვის მდგომარეობით ათვისებულია დაახლოებით 25%. აღსანიშნავია,რომ მერიიდან მოწოდებული ინფორმაციით გააქტიურებულია ღონისძიებების გატარება თანხების ათვისების კუთხით და საფინანსო-საბიუჯეტო სამსახურის განმარტებით,უახლოეს ხანში შესრულების მაჩვენებელი შედარებით გაიზრდება.

ჩვენ განვიხილეთ და მოვამზადეთ დასკვნები დამტკიცებულ ბიუჯეტში ცვლილებების შეტანის შესახებ ნორმატიული აქტების პროექტებზე. კომისიამ უმრავლეს შემთხვევაში მიზანშეწონილად მიიჩნია საკითხების საკრებულოს სხდომაზე განხილვა,საბიუჯეტო ცვლილებები ძირითადად გამოწვეული იყო მუნიციპალიტეტში რეგიონალური ფონდის ფარგლებში პროექტების დაფინანსებასთან საქართველოს მთავრობის მიერ მიღებული გადაწყვეტილებების ადგილობრივი თვიმმართველობის ბიუჯეტში ასახვით.

საფინანსო-საბიუჯეტო კომისამ მხარი არ დაუჭირა მუნიციპალიტეტის ბიუეჯეტიდან სოციალური დახმარების გაცემის წესში მერიის მიერ ინიცირებულ ვარიანტს,რომელიც ითვალისწინებდა ერთჯერადი ფინანსური დახმარების ქვეპროგრამის გაუქმებას და სხვადასხვა სოციალური შეღავათებისათვის დაწესებული მაქსიმალური ზღვარის გადახედვა-შემცირებას.საკრებულომ ჩვენი პოზიციის მსგავსად მხარი არ დაუჭირა ინიცირებულ ცვლილებებს.

ჩვენ განვიხილეთ , 2017 წელს რეგიონალური განვითარების პროგრამის ფარგლებში განსახორციელებელი და საკრებულოს მიერ მოსაწონებელი საპროექტო წინადადებების ნუსხა,ერთხმად დავუჭირეთ მხარი მუნიციპალიტეტში ინსტრასტრუქტურული პროექტების განხორციელებას და აუცილებლად მივიჩნიეთ მერიის მხრიდან სხვადასხვა ღონისძიებების დროულად გატარება და სახელმწიფო აუდიტის რეკომენდაციების გათვალისწინება,რომელიც შემუშავებულია ინფრასტრუქტურული ხარჯების განკარგვასთან დაკავშირებულ ფინანსურ ოპერაციებზე -კონკრეტულად ხელშეკრულების გადავადებებზე,ჯარიმების დარიცხვაზე და სხვა.ასევე,ცალსახად განვაცხადეთ რომ მუნიციპალიტეტის ორგანოების მხრიდან პრიორიტეტების განსაზღვრისას დაცული უნდა იყოს თანაბრობის პრინციპი და მნიშვნელოვანი ყურადღება უნდა მიექცეს პრობლემის სიმწვავის ხარისიხს.მაგალითისთვის,კომისიის შეფასებით სკვერი კომფორტია,ხოლო საბავშვო ბაღისა და გაუვალი გზის მშენებლობა აუცილებლობა,თუმცა ორივე მიმართულება მნიშვნელოვანია.

კომისიამ მოისმინა ინფორმაცია ხარაგაულის მუნიციპალიტეტის აიპებში მიმდინარე რეორგანიზაციის შუალედური შედეგების შესახებ,თვალს ვადევნებთ პროცესებს, თუმცა ჩვენთვის მოწოდებული ინფორმაციის მიხედვით სამწუხაროდ,ვერ გამოიკვეთა საბიუჯეტო სახსრების ხარჯვის ეფექტურობის კუთხით ვითარების შესამჩნევი გაუმჯობესება. ჩვენ უახლოეს ხანში მოვისმენთ რეორგანიზაციის საბოლოო შედეგებს,რის შემდგომაც გავაკეთებთ სრულყოფილ ანალიზს. აღნიშნული ინფორმაციების მოსმენისას გაერთიანებული აიპების ხელმძღვანელები აცხადებდნენ,რომ მათ გარკვეული დრო ესაჭიროებათ კონკრეტული შედეგების მისაღწევად.

განვიხილეთ უსინათლო პირთათვის ბრაილის შრიფტის სწავლების პროგრამა,აქტიურად დავუჭირეთ მხარი ინიციატივას და საკრებულოს სხვა კომისიებთან ერთად რამდენიმე სხდომის ჩატარების შემდგომ საბიუჯეტო ორგანიზაციიდან მივიღეთ საბოლოოდ წერილობით პასუხი-გადაწყვეტილება პროექტის დაფინანსებისა და განხოციელების შესახებ.წერილის მიხედვით,პროექტის განხორციელება დაიწყება ამა წლის სექტემბრის თვიდან და გასტანს 4 თვე.

ჩვენ ერთსულოვნად ვითხოვდით გაგრძელებულიყო მუნიციპალიტეტში მოქმედი ანსამბლების მუნიციპალიტეტის ბიუჯეტიდან დაფინანსება(კახორი და ოდილა) .მუნიციპალიტეტის ორგანოთა ჩართულობით აღნიშნული საკითხი საბოლოოდ დადებათად გადაწყდა.

დეტალურად გავეცანით მერიის აუდიტისა და მონიტორინგის სამსახურის ანგარიშს,გავიზიარეთ შემუშავებული რეკომენდაციები და საჭიროდ მივიჩნიეთ პასუხისმგებელი პირების მიერ არსებულ დასკვნების შესაბამისი რეაგირების მოხდენა ,რათა შემდგომში თავიდან აცილებულ იქნეს ერთიდაიმავე ტიპის შეუსაბამობები.ცალსახაა,რომ საბიუჯეტო ორგანიზაციების მიერ სახელმწიფო შესყიდვების სააგენტოს ერთიან ელექტრონულ სისტემაში დოკუმენტები სრულყოფილად უნდა იყოს ატვირთული ხელშეკრულებებისა და მათი შესრულების დადასტურების შესახებ,მკაცრად უნდა აღირიცხოს საწვავის ხარჯი,სხვადასხვა მომსახურებების შესყიდვის აუცილებლობა კონკრეტულ დასაბუთებას საჭიროებს,ყურადღება უნდა მიექცეს ფინანსური ანგარიშებისა და საბუღალტრო ანგარიშწორების სწორად წარმართვას და საბიუჯეტო თანხებით შეძენილი პროდუქციის ხარჯვა უნდა დასაბუთდეს კანონით გათვალისწინებულ მოთხოვნათა შესაბამისად.

კომისიამ იმსჯელა მუნიციპალური ქონების აღრიცხვისა და განკარგვის თაობაზე და მერიის შესაბამის სამსახურს მოუწოდა მოქმედი კანონმდებლობით დადგენილი წესით მოეხდინათ მუნიციპალური იმ ქონებების იჯარით გაცემა ან პრივატიზება,რომლებითაც მუნიციპალიტეტი არ სარგებლობს ან საერთოდ უფუნქციოდაა დარჩენილი ,რათა მუნიციპალიტეტის ბიუჯეტს გაუჩნდეს დამატებითი შემოსავლები.

ჩვენ ვიმსჯელეთ დადგენილების პროექტზე,რომელიც მერიის მხრიდან მომზადდა სახელმწიფო და ხარაგაულის მუნიციპალიტეტის საკუთრებაში არსებული არასასოფლო-სამეურნეო დანიშნულების მიწის ნორმატიული ფასის დადგენის შესახებ.კომისიამ მხარი დაუჭირა ნორმატიული ფასის გაზრდას.საკრებულოს დადგენილება შესაბამისობაში მოვიდა მთავრობის გადაწყვეტილებასთან და ამავე დროს ახალი რეგულაცია მიზერულად გაზრდის მუნიციპალიტეტის შემოსავალს.განმარტებისთვის, დაბა ხარაგაულში მიწის ნორმატიული ფასი 7,1 ლარის ნაცვლად განისაზღვრა 9,77 ლარით, მუნიციპალიტეტის სოფლებისათვის (გარდა სპეციალური არეალისა) 2,13 ლარის ნაცვლად დადგინდა 3,91 ლარი.

სხდომაზე მოვუსმინეთ შპს" ხარაგაული-2011" -ის დირექტორს,რომელმაც წარმოგვიდგინა ინფორმაცია ორგანიზაციის 2017-2018 წლების ფინანსური შემოსავლებისა და საქმიანობის შესახებ.მიღებული ინფორმაციის შესწავლის შედეგად დავასკვენით,რომ სამეწარმეო სუბიექტი ორიენტირებულია მოგებაზე,თუმცა სამწუხაროდ,ვერ უზრუნველყოფს შემოსავლების შემოდინებას-მოგების მიღებას და შესაბამისად მუნიციპალიტეტის ბიუჯეტში არანაირი შემოსავალი არ შემოაქვს,რაც ეჭქვეშ აყენებს მისი ფუნქციონირების ეფექტურობას.მიღებულ ინფორმაციაზე დაყრდნობით აღსანიშნავია, რომ ორგანიზაცია სათანადოდ ვერ ახერხებს მუნიციპალური ტექნიკის მოვლა-შენახავას ,(აღნიშნული პრობლემები ასახულია აუდიტორულ დასკვნაში),რის შესახებაც კომისია მოითხოვა მითითებული ხარვეზების დროულ აღმოფხვრას.

რეაგირება მოვახდინეთ კომისიის სახელზე შემოსულ წერილებზე.კერძოდ,საკრებულოს წევრს ქეთევან ზუმბაძეს მივაწოდეთ საჯარო ინფორმაცია მოთხოვნის შესაბამისად საბიუჯეტო ორგანიზაციების ბიუჯეტებთან დაკავშირებით.ინგა მაღრაძეს მიეცა

კომისიის სხდომის ოქმი და დასკვნა,რომელიც ეხებოდა ხარაგაულის მუნიციპალიტეტის თვითმმართველი ერთეულის 2017 წლის წლიური ბიუჯეტის შესრულების შესახებ ანგარიშის განხილვას.

კომისიის წევრის-დეპუტატ თორნიკე ავალიშვილის წერილობითი მოთხოვნით განხილულ იქნა მერიის შიდა აუდიტისა და მონიტორინგის სამსახურის მიერ შემუშავებული დასკვნა,რომელიც ეხებოდა აიპი "ხარაგაულდასუფთავების"აუდიტორული შემოწმების შედეგებს.აღსანიშნავია,რომ აღნიშნული აიპის მიერ დღეის მდგომარეობით დასკვნის მიხედვით გაცემული რეკომენდაციების უმეტესობა გათვალისწინებულია.(ადასტურებს აუდიტის მონიტორინგის შედეგები)

საკრებულოს წევრის ინგა მაღრაძის განცხადების საფუძველზე მოვიძიეთ და კომისიაზე წარვადგინეთ ინფორმაცია ხარაგაულში მოქმედი საბიუჯეტო ორგანიზაციების საკუთარი შემოსავლების შესახებ და მერიას ეთხოვა პოზიციის დაფიქსირება დეპუტატის ინიციატივასთან დაკავშირებით.ინიციატივის მიხედვით , მუნიციპალურმა აიპებმა უნდა გააუქმონ სხვადასხვა მუნიციპალური მომსახურების მისაღებად დაწესებული გადასახადი.აღმასრულებელი ხელისუფლების მხრიდან ველოდებით კონკრეტულ გადაწყვეტილებას.საკითხის გააქტიურება აუცილებლად მიგვაჩნია თვითმმართველი ერთეულის 2019 წლის ბიუჯეტის პროექტის განხილვისას.

კომისიის წევრ-დეპუტატ მიხეილ ჭიპაშვილის წერილობითი მომართვის საფუძველზე კომისიის უფლებამოსილების ფარგლებში გამოვითხოვეთ და შევისწავლეთ დოკუმენტები აიპი "ხარაგაულკეთილმოწყობის" მიერ 2016 წლის 1 ნოემბრიდან 2017 წლის 20 დეკემბრამდე მათ განკარგვაში მყოფი ავტომობილების მოვლა-შენახვისა და ექსპლუატაციაზე გაწეული ხარჯების შესახებ.აღნიშნული საკითხის განხილვის შემდგომ ჩვენ მივმართეთ მუნიციპალიტეტის მერიას რეაგირებისა და აიპში დაშვებული ხარვეზების აღმოფხვრის მიზნით ღონისძიებების გატარების თაობაზე.

ადგილობრივი თვითმმართველობის ორგანოების თანამდებობის პირები კომისიის მოთხოვნით ესწრებოდნენ კომისიის სხდომებს, წარმოადგენდნენ დოკუმენტებს და პასუხებს სცემდნენ დეპუტატების მიერ დასმულ შეკითხვებს,თუმცა უმჯობესი იქნება კომისიის წინაშე ანგარიშვალდებულება გაძლიერდეს.

საანგარიშო პერიოდში კომისიაში სამწუხაროდ, მოწვეული არ ყოფილან ექსპერტები და სპეციალისტები, რაც ძირითადად გამოწვეულია საკრებულოს ხარჯების სიმწირის გამო.

ჩვენი კომისია აქტიურად თანამშრომლობს საკრებულოს თავმჯდომარესთან, ფრაქციებთან და საკრებულოს სხვა კომისიებთან. რამდენჯერმე დავგეგმეთ ერთობლივი სხდომები, რომლებიც საინტერესოდ წარიმართა.

საკრებულოს აპარატი სათანადოდ აგვარებს კომისიის ორგანიზაციულ - ტექნიკურ საკითხებს.არასოდეს არ ჩაშლილა დაგეგმილი სხდომა ქვორუმის არ არსებობის გამო. დეპუტატებს წინასწარ ეძლეოდათ სხდომაზე განსახილველი საკითხების პროექტები .ჩვენი კომისია დროულად რეაგირებდა საკრებულოს ბიუროს მიერ მიღებულ გადაწყვეტილებებზე ჩვენთვის განსახილველად დავალებული საკითხების თაობაზე.

მისასალმებელია ის ფაქტი, რომ კომისიის მუშაობაში უმრავლესობასთან ერთად კონსტრუქციულად მონაწილეობენ კომისიის ის წევრები, რომლებიც ოპოზიციას წარმოადგენენ. მათი ჩართულობა მნიშვნელოვანია მიღებული გადაწყვეტილებების ლეგიტიმურობისა და დემოკრატიულობის კუთხით.

გვინდა აღვნიშნოთ, რომ ზოგჯერ შეინიშნებოდა მერიის საფინანსო-საბიუჯეტო სამსახურთან სათანადო თანამშრომლობის პრობლემა,რაც გამოსწორებას საჭიროებს.მაგალითად, კომისიის მიერ მოთხოვნილ იქნა აიპების რეორგანიზაციის პროცესის დაწყებამდე სამსახურს წარმოედგინა ინფორმაცია რა სავარაუდო შედეგი მოჰყვებოდა რეორგანიზაციას ფინანსური თვალსაზრისით,რაზეც მათი მხრიდან სათანადო ყურადღება არ იყო დათმობილი.

კომისიის წევრებს უმეტესად გაგვაჩნია განსხვავებული პოზიციები, გვიწევს კამათი, რაც ჯანსაღი პროცესია.ჩვენი პოლიტიკური თუ პირადული შეხედულებების განსხვავებულობა არასოდეს გამხდარა კომისიის საქმიანობის და გადაწყვეტილებების მიღების ხელისშემშლელი გარემოება.

ჩვენი კომისიის სხდომები ტარდებოდა საჯარო ფორმატში მაქსიმალური ჩართულობით, უმეტეს შემთხვევაში მიმდინარეობდა სოციალური ქსელის საშუალებით პირდაპირი გაშუქება და რაც მთავარია საფინანსო-საბიუჯეტო კომისიის გადაწყვეტილებებს ცალსახად ვაფიქსირებდით საკრებულოს სხდომებზე.

კომისია საჭიროებს თვითინიციტივების გაზრდას,როგორც სამართლებრივი აქტების ინიცირების,ასევე სხვა მიმართულებებებით,რათა კომისიის მუშაობა უფრო მრავალმხრივი და ეფექტური გახდეს.

კომისია სამუშაო გეგმის შესაბამისად მიმდინარე წლის ბოლომდე კვლავ განახორციელებს სხვადასხვა აქტივობებს.

პატივისცემით,

ხარაგაულის მუნიციპალიტეტის საკრებულოს

საფინანსო-საბიუჯეტო კომისიის თავმჯდომარე

/ვარლამ ჭიპაშვილი/

/17.08.2018 წელი/